AARHUS: Normalt er det ikke tilladt at spærre de mest trafikerede veje, når der skal laves vejarbejde på og langs vejene i Aarhus.

Anlægsarbejdere må derfor kun arbejde på skæve tidspunkter, så de ikke forstyrrer trafikken i de travle perioder mellem klokken 6 og 9 om morgenen og 14 og 18 om eftermiddagen.

Derfor er vejarbejdet henvist til det smalle tidsrum imellem myldretiden og ellers i weekender og om natten af hensyn til bilisterne.

Men nu ændrer Aarhus Kommune på de regler.

- Under corona-krisen er der imidlertid opstået særlig situation i og med, at der ikke længere er myldretid. Teknik og Miljø har derfor besluttet at opfordre entreprenører til – om muligt – lige nu at få gennemført større anlægsarbejder på og langs de større vejstrækninger, som de alligevel har planer om at lave, lyder det fra Teknik og Miljø i Aarhus Kommune.